b'\n_START_ARTICLE_\nSve\xc4\x8da\n_START_PARAGRAPH_\nSve\xc4\x8da je svetilo,ki je obi\xc4\x8dajno sestavljeno iz notranjega stenja, ki se nahaja v sredini telesa iz trdega goriva. Obi\xc4\x8dajno je gorivo vrsta voska (najpogostej\xc5\xa1i parafin)._NEWLINE_Preden se sve\xc4\x8da pri\xc5\xbege, je stenj name\xc5\xa1\xc4\x8den v gorivu, ki je v trdi obliki. Toplota v\xc5\xbeigalice oz. plamena, s katerim pri\xc5\xbeigamo sve\xc4\x8do, povzro\xc4\x8di, da se sve\xc4\x8da sprva stali, nakar izpari manj\xc5\xa1a koli\xc4\x8dina goriva. Po izparevanju se gorivo ve\xc5\xbee s kisikom v zraku, kar povzro\xc4\x8di nastanek samostojnega plamena. Ta plamen nato poskrbi za samostojno toploto, ki omogo\xc4\x8da samostojno gorenje sve\xc4\x8de glede na samovzdr\xc5\xbeevalno verigo dogodkov: toplota sve\xc4\x8de stali vrh telesa trdega goriva, uteko\xc4\x8dinjeno gorivo se nato premakne navzgor po stenju zaradi kapilarnosti, nato pa teko\xc4\x8dinsko gorivo izpari pri gorenju znotraj sve\xc4\x8dinega plamena._NEWLINE_Samo gorenje sve\xc4\x8de poteka v razli\xc4\x8dnih fazah, kar se vidi v razli\xc4\x8dnih barvah, ki nastajajo znotraj plamena. Znotraj modrej\xc5\xa1ih, bolj vro\xc4\x8dih fazah se vodik lo\xc4\x8di iz goriva in gori, da nastane vodna para. Svetlej\xc5\xa1a, rumenkasta faza pa ozna\xc4\x8duje, da se preostali ogljik oksidira, pri \xc4\x8demer nastaja ogljikov dioksid._NEWLINE_Z gorenjem se pri\xc4\x8dne manj\xc5\xa1ati koli\xc4\x8dina goriva, nakar preostanek stenja, ki ni obkro\xc5\xbeen z gorivom, sam dokon\xc4\x8dno izgori.\n_START_SECTION_\nZgodovina uporabe\n_START_PARAGRAPH_\nPred uporabo elektrike v gospodinjstvu so bile sve\xc4\x8de poleg oljenk eno najbolj pogostih sredstev za razsvetljavo. Uporaba sve\xc4\x8d je bila raz\xc5\xa1irjena predvsem tam, kjer je bilo raz\xc5\xa1irjeno \xc4\x8debelarstvo, saj je bil \xc4\x8debelji vosek zelo primerno sredstvo za izdelavo sve\xc4\x8d. V severni Evropi in severni Ameriki so za razsvetljavo bolj kot sve\xc4\x8de uporabljali oljenke na \xc5\xbeivalsko ma\xc5\xa1\xc4\x8dobo (olja raznih vrst rib ter ma\xc5\xa1\xc4\x8dobo ve\xc4\x8djih morskih sesalcev) v Sredozemlju pa olivno olje. Ponekod so za razsvetljavo uporabljali tudi trske posebnih vrst lesa.\n_START_SECTION_\nSodobna uporaba\n_START_PARAGRAPH_\nDanes so sve\xc4\x8de namenjene ustvarjanju romanti\xc4\x8dnega ozra\xc4\x8dja v domovih ter v religiozne namene, odi\xc5\xa1avljene sve\xc4\x8de pa se uporabljajo tudi za aromaterapevtske namene.'